**VEDTEKTER**

**HERØY IDRETTSLAG**

Vedtatt i ekstraordinært årsmøte 30. april 1994.

Revidert i ekstraordinært årsmøte 3. april 1997

Revidert i årsmøte 26.februar 2013

Revidert på årsmøtet 1.mars 2016

Revidert på årsmøtet 22.februar 2017 **Revidert på ekstraordinært årsmøte 11.mai 2022**

**§ 1 LAGETS NAVN**

Lagets navn er Herøy Idrettslag.

**§ 2 FORMÅL**

(1) Idrettslagets formål er å drive idrett organisert i Norges idrettsforbund.   
  
(2) Arbeidet skal preges av frivillighet, demokrati, lojalitet og likeverd. All idrettslig aktivitet skal bygge på grunnverdier som idrettsglede, fellesskap, helse og ærlighet.

**§ 3 MEDLEMSKAP I KRETSER OG FORBUND**

Idrettslaget er medlem av Norges Idrettsforbund og dermed tilsluttet Nordland Idrettskrets og de særforbund som lagets årsmøte gjør vedtak om å slutte seg til. Laget skal følge NIF`s regelverk.

**§ 4 MEDLEMMER**

Alle som innordner seg under lagets og overordnede idrettsmyndigheters lover, kan tas opp som medlemmer.

Ved innmelding oppgis alder, bopel og yrke samt om søkeren har vært medlem av lag tilsluttet Norges Idrettsforbund.

Enhver opptakelse skal føres inn i medlemsprotokollen.

Et medlem kan ikke tas opp hvis forpliktelser til et annet lag ikke er oppfylt (jfr. Norges Idrettsforbunds lov §36).

Medlemskapet følger kalenderåret.

Medlemskapet er gyldig fra den dag kontingenten er betalt.

**§ 5 KONTINGENT**

Medlemskontingenten betales forskuddsvis.

Kontingenten fastsettes hvert år av årsmøtet.

Medlemmer som skylder kontingent for mer enn ett år, mister sine rettigheter og kan strykes som medlem av laget.

Styret har høve til å sette ned eller frafalle kontingent ved sykdom, arbeidsløshet, skolegang, militærtjeneste eller av andre gyldige grunner.

**§ 6 STEMMERETT**

For å ha stemmerett, være valgbar til årsmøte-/tingvalgte organer og kunne velges/oppnevnes som representant til årsmøte/ting i overordnet organisasjonsledd, må man ha fylt 15 år i løpet av kalenderåret, vært medlem av idrettslaget i minst én måned og ha gjort opp sine økonomiske forpliktelser til idrettslaget.

**§7 VALGBARHET**

1. Medlemmer som har stemmerett, er valgbare medlemmer.
2. Et medlem kan ikke samtidig inneha mer enn et av følgende verv i idrettslaget: medlem av styret, valgkomité, kontrollutvalg, lovutvalg, revisor, utvalg som ilegger sanksjoner.

**§8 ORGANISERING**

Laget ledes av et hovedstyre.

For hver gruppe årsmøtet vedtar opprettet skal det velges gruppestyre.

Hovedstyre/gruppestyrer kan knytte til seg underutvalg.

**§9 HOVEDSTYRET**

Idrettslaget ledes og forpliktes av styret som representerer idrettslaget utad. Styret er idrettslagets høyeste myndighet mellom årsmøtene.

Laget skal ha et hovedstyre som skal bestå av:

a. Leder   
b. Nestleder/materialforvalter

c. Sekretær

d. Kasserer

e. Styremedlem(er)

*Det velges fem styremedlemmer.*

*Av disse skal lederne i undergruppene inngå som faste styremedlemmer.*

f. To varamedlemmer

Det skal være en ansvarlig for barneidretten

For å være vedtaksfør, må minst 3/5 av styret være frammøtt, deriblant leder eller nestleder. Ved stemmelikhet teller leders stemme dobbelt.

**§10 GRUPPESTYRER**

For hver undergruppe skal det være et styre som skal bestå av:

a. Leder

b. Nestleder/materialforvalter

c. Sekretær

d. Kasserer

e. Ett ‑ tre styremedlem(er)

f. To varamedlemmer

I de tilfeller der undergruppene har få medlemmer eller lav aktivitet, kan styret bestå av leder, kasserer, sekretær, ett styremedlem og en vara.

For å være vedtaksfør, må minst 3/5 av styret være fremmøtt, deriblant leder eller nestleder. Ved stemmelikhet teller leders stemme dobbelt.**§ 11 STYRETS ARBEID**

Leder er lagets/gruppens administrative leder.

Han/hun skal i samarbeid med styrets øvrige medlemmer sørge for den daglige drift av laget/gruppen.

Styret skal passe på valg, adresseforandringer og innsending av påbudte rapporter som har interesser for krets og forbund, innenfor de fastsatte frister.

Det vises forøvrig til den til enhver tid gjeldende instruks for styrets medlemmer.

Det er tilstrekkelig at to styremedlemmer eller leder krever at det avholdes styremøte.

Årsmøte fastsetter/endrer instruks.

**§ 12 REVISORER**

Det velges to revisorer som skal revidere lagets regnskaper.

Disse skal gjennomgå lagets regnskaper etter hvert arrangement av betydning.

Det skal føres kontroll med kasse og regnskap minst en gang pr. år.

Enhver revisjon og kassakontroll skal det føres revisjonsprotokoll over.

Protokoll legges fram for styret så snart som råd er.

**§ 13 ÅRSMØTET**

1. Årsmøtet er idrettslagets høyeste myndighet, og avholdes hvert år innen utgangen av mars måned.   
   Årsmøtet innkalles av styret med minst én måneds varsel direkte til medlemmene eventuelt på annen forsvarlig måte, herunder ved kunngjøring i pressen, eventuelt på idrettslagets internettside.   
   Innkallingen kan henvise til at saksdokumentene gjøres tilgjengelig på idrettslagets internettside eller annen forsvarlig måte.   
   Forslag som skal behandles på årsmøtet, må være sendt til styret senest to uker før årsmøtet.

Fullstendig saksliste og andre nødvendige saksdokumenter med forslag til årsmøtet må være gjort tilgjengelig senest én uke før årsmøtet.

1. Ved innkalling i strid med bestemmelsen, avgjør årsmøtet under godkjenning av innkalling og godkjenning av sakslisten, om årsmøtet er lovlig innkalt og om det er saker som ikke kan behandles.
2. Alle idrettslagets medlemmer har adgang til årsmøtet. Årsmøtet kan beslutte at andre personer og/eller media kan være til stede, eventuelt at årsmøtet kun er åpent for medlemmer og andre ved møterett.
3. Årsmøtet er vedtaksført dersom det møter et antall stemmeberettigede medlemmer som minst tilsvarer antall styremedlemmer som skal velges av årsmøtet. Dersom årsmøtet ikke er vedtaksført, kan det innkalles til årsmøte på nytt uten krav til minimumsdeltakelse.
4. På årsmøtet kan ikke behandles forslag om endringer i lov eller bestemmelser som ikke er oppført på den sakslisten som er gjort tilgjengelig eller sendt ut. Andre saker kan behandles når 2/3 av de fremmøtte stemmeberettigede vedtar det ved godkjenning av sakslisten.

Stemmegivning på årsmøtet:

1. Med mindre annet er bestemt i denne lov, skal et vedtak, for å være gyldig, være truffet med alminnelig flertall av de avgitte stemmer. Ingen representant har med enn én stemme, og kan ikke stemme på vegne av andre. Blanke stemmer skal anses som ikke avgitt. Valg foregår skriftlig, hvis det foreligger mer enn ett forslag eller det fremmes krav om det.
2. Når et valg foregår enkeltvis og ingen kandidat oppnår mer enn halvparten av de avgitte stemmer, foretas omvalg mellom de to kandidater som har oppnådd flest stemmer. Er det ved omvalg stemmelikhet, avgjøres valget ved loddtrekning.

Årsmøtet skal:

1. Godkjenne de stemmeberettigede.
2. Velge dirigent(er).
3. Velge protokollfører(e).
4. Velge to medlemmer til å underskrive protokollen.
5. Godkjenne innkallingen.
6. Godkjenne sakslisten.
7. Godkjenne forretningsorden.
8. Behandle idrettslagets årsberetning.
9. Behandle idrettslagets regnskap, styrets økonomiske beretning, kontrollutvalgets beretning.
10. Behandle forslag og saker.
11. Fastsette medlemskontingent på minst kr 50,- og treningsavgift, eller gi fullmakt til å fastsette treningsavgifter.
12. Vedta idrettslagets budsjett.
13. Behandle idrettslagets organisasjonsplan.
14. Foreta følgende valg:   
    a) Styre med leder, nestleder, styremedlem(mer) og varamedlem(mer).   
    b) Kontrollutvalg med 2 medlemmer og 1 varamedlem.   
    c) Representanter til ting og de møter i de organisasjonsledd idrettslaget har representasjonsrett eller gi styret fullmakt til å oppnevne representantene.   
    d) Valgkomité med leder, to medlemmer og ett varamedlem.   
    e) Eventuelt øvrige valg i henhold til idrettslagets organisasjonsplan.
15. Legge frem budsjett.

Ledere og nestledere velges enkeltvis. Øvrige medlemmer velges samlet. Deretter velges varamedlemmene samlet. Der det velges flere varamedlemmer skal det velges 1. varamedlem, 2. varamedlem osv.

**§ 14 EKSTRAORDINÆRE ÅRSMØTER**

Ekstraordinært årsmøte i idrettslaget innkalles av idrettslagets styre med minst 2 ukers frist etter   
a) vedtak av idrettslagets styre eller årsmøte,

b) vedtak av styre eller årsmøte/ting i overordnet organisasjonsledd, eller

c) skriftlig krav fra ¼ eller 50 av idrettslagets stemmeberettigede medlemmer.

Sakslisten og andre nødvendige dokumenter skal vedlegges innkallingen eller være gjort tilgjengelig på forsvarlig måte og dette skal fremgå av innkallingen.

Ekstraordinært årsmøte er vedtaksført dersom det møter et antall stemmeberettigede medlemmer som minst tilsvarer antall medlemmer av styret iht. Denne lov. Dersom det ekstraordinære årsmøtet ikke er vedtaksført, kan det innkalles til årsmøte på nytt uten krav til minimumdeltakelse.

Ekstraordinært årsmøte i idrettslaget skal bare behandle saker som er angitt i vedtaket eller i kravet/kravene om innkalling av det ekstraordinære årsmøtet.

Ved innkalling i strid med bestemmelsen, avgjør det ekstraordinære årsmøtet hhv. Under godkjenning av innkalling og godkjenning av sakslisten, om det ekstraordinære årsmøtet er lovlig innkalt og om det er saker som ikke kan behandles.

**§ 15 MEDLEMSMØTER**

Medlemsmøter holdes når styret finner det nødvendig.  
 Medlemsmøter kunngjøres med minst 14 dagers varsel.  
 Møtet holdes for at medlemmene skal få avgjøre saker som styret  
finner er nødvendig å behandle på slike møter.

**§ 16 LOVENDRINGER**

Styret skal oppdatere loven i samsvar med eventuelle endringer i NIF´s lov/lovnorm, og gjøre endringene kjent for idrettslagets medlemmer så snart de er vedtatt av styret.

Øvrige lovendringer kan bare foretas på ordinært eller ekstraordinært årsmøte i idrettslaget etter å ha vært oppført på sakslisten, og krever 2/3 flertall av de avgitte stemmer. Endringene trer i kraft straks, med mindre årsmøtet vedtar noe annet. Dersom årsmøtet vedtar lovendringen, sendes protokollen til idrettskretsen. Ved eventuell motstrid mellom idrettslagets regelverk og NIF´s regelverk, går NIF´s regelverk foran. Idrettskretsen kan, som overordnet organisasjonsledd, pålegge nødvendig endring for å unngå motstrid med NIF´s regelverk.

Endringer i §§ 24 og 25 kan ikke vedtas av idrettslaget selv med mindre endringene følger av NIFs regelverk eller lovnorm.

**§ 17 REPRESENTASJON**

Valg av representanter til forbundsmøter, kretsmøter og andre møter bør finne sted på ordinært eller ekstraordinært årsmøte.  
Årsmøtet kan overlate til gruppene å velge representanter

**§ 18 POKALER OG ANDRE PREMIER/EIENDOM**

Pokaler og andre premier som vinnes av laget, tas vare på av   
nestleder/materialforvalter eller kasserer.  
Dette oppbevares på sted styret finner betryggende.

Hovedlaget/undergruppene kan alene eller i fellesskap eie fast eiendom.

Spørsmål om kjøp/salg av slike avgjøres av årsmøtet.

**§ 19. IRETTESETTELSE ELLER UTESTENGING**

Utestenging av medlemmer kan skje når medlemmet

1. Ikke retter seg etter det som er fastsatt i loven.
2. Ved agitasjon mot laget eller ukameratslig opptreden søker å skade laget eller andre medlemmer.
3. Underslår lagets midler.
4. Opptrer beruset på møter, fester, stevner eller under trening.
5. Kommer med personlige refselser eller utilbørlig mishagsytringer til dommere, tillitsmenn eller idrettsmenn.

Framlegg om utestenging kan avgjøres med alminnelig flertall.

Ethvert medlem skal ha rett til å forklare seg og appellere til høyere myndighet som fatter endelig avgjørelse.

Utgått eller utestengt medlem har ikke noe krav på laget og kan hvis laget med 2/3 flertall tilrår det opptas som medlem igjen

Et medlem som utestenges eller irettesettes, skal gis skriftlig melding om dette, og samtidig gjøres oppmerksom på at avgjørelsen innen fjorten dager kan appelleres til hovedstyret.

Hovedstyret avgjør saken med endelig virkning.

**§20. UTMELDING**

Utmelding av laget må skje skriftlig.

**§ 21. OPPLØSNING, SAMMENSLUTNING, UTMELDING OG ANNET OPPHØR**

(1) Forslag om oppløsning må vedtas med 2/3 flertall på to påfølgende årsmøter, der det etterfølgende årsmøte må avholdes minimum tre måneder og maksimum 6 måneder senere. Dersom idrettslagets årsmøte vedtar oppløsning ved enstemmighet, er idrettslaget oppløst uten påfølgende årsmøte. Idrettslaget skal skriftlig varsle idrettskrets og særforbund senest 14 dager før idrettslagets årsmøte behandler forslag om oppløsning.

(2) Sammenslutning med andre idrettslag anses ikke som oppløsning av idrettslaget. Vedtak om sammenslutning eller utmelding fra særforbund og/eller NIF treffes i samsvar med bestemmelsene om lovendring, jf. § 24.

(3) Ved utmelding tilfaller idrettslagets eiendeler NIF eller formål godkjent av Idrettsstyret hvis det er ytet offentlig støtte/spillemidler til disse eiendeler. Ved oppløsning eller annet opphør av idrettslaget tilfaller lagets overskytende midler etter avvikling et formål godkjent av idrettskretsen. Underretning om at idrettslaget skal oppløses, skal sendes til idrettskretsen 14 dager før idrettslaget holder sitt ordinære årsmøte for behandling av saken.

**§ 22 EGENANDEL FOR MEDLEMMER I HERØY IDRETTSLAG**

Egenandel fra utøver kan kreves, opp til 1000 kroner. Det skal være et mål at reiser i idrettslagets regi skal være økonomisk mulig for alle medlemmer.

**INSTRUKS FOR LEDER I HERØY IDRETTSLAG**

1. Leder av Herøy idrettslag velges av årsmøtet.
2. Leder skal i samarbeid med lagets øvrige styremedlemmer og gruppestyrene sørge for at laget til enhver tid er formålstjenlig organisert.
3. Leder skal sørge for at vedtak fattet av årsmøtet eller i styremøter blir iverksatt.
4. Leder skal ved hjelp av styrets øvrige medlemmer påse at de saker som skal behandles i hovedstyre/årsmøte er skikkelig forberedt.
5. Leder innkaller til styremøte når han finner det hensiktsmessig eller når ett av styrets medlemmer krever det.
6. Leder har møte‑, tale‑ og forslagsrett i lagets undergrupper.

Tilsvarende instruks gjelder for leder(e) av undergruppe(r) på gruppenivå.

**INSTRUKS FOR NESTLEDER I HERØY IDRETTSLAG**

1. Nestleder i Herøy idrettslag velges av årsmøtet.
2. Nestleder trer inn i leders funksjon når denne har forfall.   
   Nestleder er lagets hovedansvarlige for materiell, eiendeler og økonomi.
3. Nestleder pålegges å være informert om lagets og overordnede idrettsorgans lover og regler.

Tilsvarende instruks gjelder for nestleder(e) i undergruppe(r) på gruppenivå.

**INSTRUKS FOR KASSERER I HERØY IDRETTSLAG**

1. Kasserer i hovedstyret i Herøy Idrettslag velges av årsmøtet
2. Kasserer har ansvar for at lagets regnskap føres på en hensiktsmessig måte og at revisjon blirutført.
3. Kasserer innehar alene eller sammen med leder prokura.   
   De tre bestemmes av årsmøtet.
4. Kasserer har ansvar for at regnskap etter lotteri/bingo og andre inntektsgivende fellesarrangement blir hensiktsmessig ført.
5. Kasserer er ansvarlig for at budsjett blir utarbeidet.  
   Dette gjelder så vel for hovedlag som for undergrupper.
6. Kasserer er ansvarlig for innkreving av medlemskontingent og treneravgift.
7. Kasserer pålegges å være informert om lagets og overordnede idrettsorgans lover og regler.

Tilsvarende instruks gjelder for kasserer(e) i undergruppe(r) på gruppenivå

**INSTRUKS FOR STYREMEDLEMMER I HERØY IDRETTSLAG**

1. Styremedlemmene velges av årsmøtet.  
    Leder(e) av undergruppe(r) går inn som styremedlem(er) i hovedstyret, med nestleder(e) som personlig varamedlem.
2. Styremedlemmene har ansvar for at hovedstyret til enhver tid er orientert om gruppenes aktiviteter. Dette gjelder både på det sportslige og økonomisk/administrative plan.  
   Styremedlemmene kan pålegges å gi en skriftlig redegjørelse av forannevnte så ofte som hovedstyret finner det nødvendig.
3. Styremedlemmene kan pålegges arbeidsoppdrag som omfatter forhold utenfor gruppenes særområder.  
   F.eks. fellesarrangement i hovedlagets regi.
4. Styremedlemmene pålegges å være informert om lagets og overordnede idrettsorgans lover og regler.

Tilsvarende instruks gjelder for styremedlem(er) i undergruppe(r) på gruppenivå.

**INSTRUKS FOR KONTROLLUTVALG I HERØY IDRETTSLAG**

Kontrollutvalg har følgende oppgaver:

1. Påse at idrettslagets virksomhet drives i samsvar med idrettslagets og overordnet organisasjonsledds regelverk og vedtak.
2. Ha et særlig fokus på at idrettslaget har forsvarlig forvaltning og økonomistyring, at dets midler benyttes i samsvar med lover, vedtak, bevilgninger og økonomiske rammer.
3. Forelegges alle forslag om vedtak som skal behandles på årsmøtet, og avgi en uttalelse til de saker som ligger innenfor sitt arbeidsområde.
4. Føre protokoll over sine møter, avgi en beretning til årsmøtet, og foreta regnskapsrevisjon, med mindre idrettslaget har engasjert revisor. I såfall skal utvalget minst ha et årlig møte med revisor, og kan ved behov engasjere revisor for å utføre re revisjonsoppgaver utvalget finner nødvendig.

Kontrollutvalget skal ha tilgang til alle opplysninger, redegjørelser og dokumenter som utvalget anser nødvendig for å utføre sine oppgaver.

**INSTRUKS FOR VALGKOMITÉ I HERØY IDRETTSLAG**

Valgkomiteen velges på årsmøtet på fritt grunnlag, etter innstilling fra styret, og skal legge frem innstiling på kandidater til alle øvrige tillitsverv som skal velges på årsmøtet.